Hei!

Korona ei ota laantuakseen, poikkeusolot jatkuvat edelleen. Kokoontumisia rajoitetaan, enkä edelleenkään voi toteuttaa säännöllisiä työpaikkakäyntejä, mutta hyvin olette olleet puhelimen tai sähköpostin kautta yhteydessä minuun. Kiitos teille siitä!

Teen itse vuorotyötä, joten jos en heti vastaa puheluihin tai sähköpostiin syynä voi olla se, että olen vapaapäivällä tai voin olla jopa nukkumassa (yötyö). Parhaani mukaan vastailen teille kun siihen minulla mahdollisuus tulee ☺

Teimme yhdistyksen hallituksen kanssa kannanoton kunnanvaltuuston jäsenille, koska heillä oli päätettävänä 14.12.20 olevassa kokouksessa mm. talousarvioon liittyviä asioita. Siellä oli ehdotuksessa sosiaali- ja terveyspalveluiden käyttömenoihin leikkauksia, jonka pohjalta yhdistyksen hallitus halusi ottaa asiaan kantaa.

Kyseinen kannanotto ei tuottanut kuitenkaan toivottua tulosta vaan talousarvio nuijittiin pöytään ilman muutoksia tämän asian osalta.

Kyseisessä valtuuston kokouksessa oli myös kunnan pitkän tähtäimen suunnitelma. Kokouksessa tarkentui, että tulevat kouluhankkeet on tarkoitus tehdä elinkaarimallilla, jossa puhtaus- sekä kiinteistöpuolen hoitaa rakennuttaja. Olemme ottamassa myös tähän asiaa kantaa yhdistyksenä hyvissä ajoin, ennen kuin lopullisia päätöksiä tullaan tekemään. Kyseessä on nimittäin jäsentemme työpaikat sekä heidän mahdollisesti muuttuvat työehdot.

Kunnassa on jo päätetty mm. terveyskeskuksen rakennushanke joka toteutetaan samalla elinkaarimallilla, tähän emme päässeet vaikuttamaan koska asian tuli tietoon vasta kun päätökset asian suhteen oli jo tehty.

Alkuvuodesta on jaettavana järjestelyvara-erät, josta työnantaja kävi jo alustavan kokouksen henkilöstöedustajien kanssa. Kokouksessa kuulosteltiin ajatuksia puolin ja toisin niiden kohdentamisesta. Asiaa palataan heti vuoden alusta ja jatketaan neuvotteluja asian suhteen.

Toivotan kaikille oikein Rauhaisaa Joulua sekä Hyvää uuttavuotta 2021!

t. Merja Viinikainen